user
উচ্চশ্রেণির উদ্ভিদে একটি নির্দিষ্ট অঙ্গ রয়েছে যা বংশবৃদ্ধির পাশাপাশি প্রাকৃতিক সৌন্দর্য এবং অর্থনৈতিক সমৃদ্ধির সহায়ক। উক্ত অঙ্গটির পরিবর্তিত রূপ জীবের পুষ্টি উপাদানেও মুখ্য ভূমিকা পালন করে।

উদ্দীপক অনুসারে অঙ্গটি কীভাবে প্রাকৃতিক সৌন্দর্য ও প্রাকৃতিক ভারসাম্যের পাশাপাশি অর্থনৈতিক সমৃদ্ধির সহায়ক— বিশ্লেষণ কর।
assistant
উদ্দীপকের উচ্চশ্রেণির উদ্ভিদে প্রাপ্ত নির্দিষ্ট অঙ্গটি হলো ফুল। ফুল হলো প্রজননের জন্য রূপান্তরিত বিশেষ ধরনের বিটপ এবং উচ্চশ্রেণির উদ্ভিদের প্রজনন অঙ্গ। একটি আদর্শ ফুল পুষ্পাক্ষ, বৃতি, দলমণ্ডল, পুংস্তবক ও স্ত্রীস্তবক দিয়ে গঠিত। পুংস্তবক ও স্ত্রীস্তবক প্রজননে সরাসরি অংশ নেয় এবং অন্যান্য স্তবকগুলো পরোক্ষভাবে প্রজননে সহায়তা করে। দলমণ্ডলের প্রতিটি খণ্ডকে বলা হয় পাপড়ি। এগুলো সাধারণত রঙিন হয়। বিভিন্ন উদ্ভিদের পাপড়ির রং বিভিন্ন হয়। এর ফলে রঙের বৈচিত্র্যতার সৃষ্টি হয়। এসব বিভিন্ন উদ্ভিদের সমারোহে প্রাকৃতিক সৌন্দর্য বৃদ্ধি পায়। আবার সমস্ত জীবজগত উদ্ভিদের ওপর নির্ভরশীল। আর, উদ্ভিদের বংশবিস্তার নির্ভর করে ফুলের উপর। উদ্ভিদ গ্যাসীয় আদান-প্রদানের মাধ্যমে বায়ুমন্ডলে অক্সিজেন ও কার্বন ডাই অক্সাইডের অনুপাত ঠিক রাখে। এছাড়া সকল প্রাণী প্রত্যক্ষ বা পরোক্ষভাবে খাদ্যের জন্য উদ্ভিদের উপর নির্ভর করে। তাছাড়া কোন স্থানের বাস্তুতন্ত্র গড়ে উঠে উদ্ভিদকে কেন্দ্র করে। অর্থাৎ পরোক্ষভাবে ফুল প্রাকৃতিক ভারসাম্য রক্ষায় অবদান রাখে। অপরদিকে, নিষেকের পরবর্তীতে ফুলের বিভিন্ন অংশ রূপান্তরিত হয়ে বিভিন্ন অংশ গঠন করে। যেমন- গর্ভাশয় ফলে, ডিম্বক বীজে পরিণত হয়। ফুল, ফল, শস্য, ইত্যাদি রপ্তানি করে প্রচুর বৈদেশিক মুদ্রা অর্জিত হচ্ছে। তাই বলা যায়, প্রাকৃতিক সৌন্দর্য, প্রাকৃতিক ভারসাম্য এবং অর্থনৈতিক সমৃদ্ধিতে ফুলের গুরুত্ব অপরিসীম।